Rassie-wensyfer: Mislei die statistieke? | Netwerk24
Deur Cobus Claassen 07 November 2018 05:51
Die Springbokke is te oordeel na hul vertoningslys dié seisoen effe beter as Allister Coetzee se span in 2017. Letterlik net-net.
Tog lyk dit asof ondersteuners in die geheel meer hoop het vir die span se kanse in volgende jaar se Wêreldbekertoernooi in Japan.
Sbu Nkosi is een van 'n klompie jong spelers wat onder Rassie Erasmus se afrigting vanjaar sterk na vore getree het in die Springbok-span. Foto: Getty Images
Coetzee en die Suid-Afrikaanse Rugbyunie (Saru) se paadjies het geskei met die Bokke wat in die twee seisoene onder sy afrigting (2016 en 2017) 'n wenpersentasie van slegs 44% (11 oorwinnings in 25 toetse) gehad het.
Ná Saterdag se nederlaag teen Engeland op Twickenham, in die eerste toets op die Springbokke se jaareindtoer, is Coetzee se opvolger, Rassie Erasmus, s'n skaars beter, met 45%.
Die wedstryd in Londen was Suid-Afrika se sesde verloortoets vanjaar en die Springbok-hoofafrigter sê hy besef die span is net-net beter daaraan toe as vanjaar se wenpersentasie as 'n barometer gebruik word.
"Ek dink as 'n mens praat van vordering, is dit 'n goeie teken dat ons nie in een toets totaal en al uitoorlê is nie, afgesien van die wegtoets teen Argentinië (in Mendoza in die Rugbykampioenskap). Ons is oortuigend geklop in daardie wedstryd.
"Daar is by my geen twyfel nie dat die span in al die afdelings verbeter. Daar is voorts jong talent wat sterk na vore kom."
Erasmus benadruk die span gaan mettertyd die kuns moet bemeester om aan die regte kant te eindig van toetse wat tot en met die eindfluitjie in die weegskaal is.
Daar was vanjaar reeds drie toetse wat die Springbokke met twee of minder punte verloor het.
Rassie Erasmus het sover in sy eerste jaar as Bok-afrigter slegs vyf uit 11 toetse gewen. Drie van die nederlae was egter met twee punte of minder. Foto: Getty Images
In die proeflopie-toets teen Wallis in die VSA het die Bokke met 20-22 verloor, terwyl hulle verlede maand op Loftus Versfeld 'n voorsprong van 30-13 teen die All Blacks prysgegee het om uiteindelik 'n nederlaag van 30-32 te ly.
Suid-Afrika was Saterdag op Twickenham teen die Engelse met 8-6 teen rustyd voor, maar die tuisspan het toe uiteindelik met 12-11 geseëvier.
"Dit is almal toetse wat ons kon gewen het," sê Erasmus.
Die Springbokke kan wel nog die jaar afsluit as die enigste span wat die wêreldkampioen kon troef – en dít boonop in Nieu-Seeland.
Die All Blacks kom Saterdag op Twickenham teen die Rose te staan, waarna hulle volgende Saterdag met die nr. 2-span op die wêreldranglys, Ierland, in Dublin kragte meet.
Suid-Afrika is steeds vyfde op die ranglys. Australië het danksy Skotland se nederlaag teen Wallis met 'n plek opgeskuif tot in die sesde plek.